Lu paisi si furmà n sèguitu alla vinuta di divèrsi famigli di banni di li tri Pruinci di Caltanissitta, Palèrmu e Girgènti ca vìnniru pì travagliari lu turrènu. Già la parlata ntònzi nasci cùamu mista, na suttaspèci d'arriminata ntra li divèrsi parlati di la zòna, sèmpri ristannu pirò rilativamènti cchiù simili a lu Talianu. Havi ancòra assai nfuènzi di divèrsi parlati n sèguitu a lu finòminu ca purtà li Villalbisi duranti stu sèculu a imigrari, nun sulu ntra li divèrsi parti di l'Isula, ma cchiuttòstu jinnu a circari sùarti fòra di lu Statu: si pòpula di nùavu duranti la Stati ê li fésti paisani, d'unni si pùanu sèntiri annacati cchiù pripunniranti a nu dialèttu cchiuttòstu ca a nn'àntru.